Fotbalistul de la Sepsi care a picat testul antidoping s-a prezentat în fața comisiei
Cosmin Matei a venit să-și prezinte cazul în fața comisiei Agenției Naționale Anti-Doping (ANAD).
Cosmin Matei a fost depistat pozitiv în martie 2024 cu o substanță interzisă în corp pe nume 5-metilhexan-2-amină, însă fotbalistul susține că este nevinovat și că situația este rezultatul consumului unui energizant contaminat destinat sportului de performanță.
La audierea de miercuri, 8 mai 2024, Matei a prezentat probele obținute de la un laborator pentru a-și susține afirmațiile. Jucătorul a demonstrat că substanța interzisă nu figurează pe lista ingredientelor din produsul pe care l-a consumat. De asemenea, a menționat că a informat ANAD-ul despre consumul acestui pre-workout și a prezentat detaliile necesare, în speranța unui verdict favorabil.
"Am venit să prezint situaţia reală, tot ce s-a întâmplat. Le-am spus domnilor pas cu pas şi s-a decis pentru un nou termen. Este un pre-workout pe care l-am folosit, am demonstrat că este contaminat. Le-am adus al cunoştinţă toate probele şi detaliile necesare şi sunt încrezător că o să fie bine.
Azi doar am prezentat varianta mea. Sper să fie totul bine pentru mine, sunt încrezător, nu a fost nimic intenţionat. Este un produs contaminat, un energizant şi am demonstrat chestia asta.
Acest produs pe care l-am consumat... nu aveam nici eu, nici doctorul de unde să ştim, că ne-am informat înainte de a-l consuma şi nu e nimic specificat a fi ceva greşit cu el, de aceea doar într-un laborator specific am reuşit să demonstrăm că e contaminat", a declarat Cosmin Matei, conform Orange Sport.
Cât va putea fi suspendat Cosmin Matei
După ce a fost testat pozitiv la o substanță numită 5-metilhexan-2-amină, care ar fi un stimulent pentru viteză, energie și tonus muscular, conform celor de la GSP, suspendarea lui Cosmin Matei ar putea începe de la doi ani. În cazul în care substanța a fost administrată intenționat, atunci fotbalistul va putea fi suspendat până la patru ani.
Urmăriți SPORT.RO și pe Google News